खोकली
खोकली (Acalypha indica) लगभग 75 सेमी ऊँचा पौधा होता है। इसके पत्ते 3-8 सेमी लंबे, अंडाकार अथवा चतुर्कोण-अंडाकार से होते हैं। पत्तों में प्राय: तीन शिराएं होती हैं और उनके किनारे दंतुर होते हैं, पत्तों को डंठल पत्तों से भी लंबे होते हैं। फूल छोटे-छोटे होते हैं तथा पत्तों के कक्ष में, स्पाइक जैसे, सीधे गुच्छों में लगते हैं। मादा पुष्प के नीचे एक तिकोना-सा सहपत्र होता है। नरपुष्प अत्यंत छोटे होते हैं, तथा स्पाइक के ऊपरी भाग में लगते हैं। फल रोयेंदार होते हैं तथा सहपत्रों में ढके रहते हैं। वैज्ञानिक नाम: आकालिफ़ा ईंडिका (Acalypha indica L.) (कुल-एउफ़ोर्बिएसिए) अन्य नाम: हिंदी-कुप्पी; संस्कृत-हरित्तमंजरी; कन्नड़-कुप्पीगिडा; गुजराती-वेंछिकांटो, चररजो-झाड़, रुंछाडो-दादरो; तमिल-कुप्पेमणि; तेलुगु-कुप्पेमणि; बंगला-मुक्तझूरि, मुक्तबर्सी; मराठी-खोकली; मलयालम-कुप्पामणि व्यापार कार्य का नाम आकालिफ़ा वैज्ञानिक नाम पर आधारित है।